МОТИВИ
към  проект на Наредба за изграждане и възстановяване на елементите на техническата инфраструктура на територията на Община Златоград


І.Причини, които налагат приемането:

Съгласно разписаното в чл.71, чл.72 и чл.74 от Закона за устройство на територията (ЗУТ) за работите, свързани с разкопаване на улични пространства и тротоарни настилки и вътрешноквартални пространства е необходимо изрично съгласие от Общинска администрация Златоград. Отговорни за уведомяване за започване на въпросните СМР-та се явяват всички участници в строителството, а именно: възложителят, строителят и техническият надзор. Същите лица се налага да подадат заявление по образец, изготвен като приложение към настоящия проект за наредба и в описаните срокове да бъдат снабдени с необходимия документ по процедурата. Съгласно законодателството контролът е възложен на Кмета на Общината или оправомощено от него лице. В тази връзка в проекта за наредба се съдържат в детайли реда и условията за провеждане на процедурата  в съответствие с нормативно установеният за това ред.


Предлаганият проект касае уреждане на взаимоотношенията между Община Златоград, в качеството й на собственик на улици, тротоари, зелени площи и възложителите, за които е възникнала необходимост от извършване на прокопавания на терени общинска собственост. Тъй като отношенията между общината и възложителите на такива прокопавания до сега не бяха ясно формулирани, през последните години зачестиха случаите на извършвани прокопавания, без след това да се възстановяват компрометираните участъци. За да се избегнат неудобствата за гражданите, а в нередки случаи и за предотвратяване на възможни пътно-транспортни произшествия, до сега Община Златоград изразходваше не малък собствен финансов ресурс за извършване на дейностите по възстановяване на такива участъци. 


ІІ. Целите, които се поставят:


- Регламентиране на отношенията между участниците в строителния процес при изграждане на елементите на техническата инфраструктура на територията на Община Златоград. 


- Възможност за осъществяване на контрол по качеството на възстановителните дейности. 


ІІІ. Очаквани резултати от приемане на Наредба: 


- Значително намаляване броя на невъзстановените улици, тротоари, зелени площи и др., за чиято поддръжка и добрата експлоатационна пригодност Община Златоград е отговорна. 


- Освобождаване на собствени бюджетни средства, които до сега общината влагаше за възстановяване на извършвани прокопавания. 


ІV. Финансови и други средства, необходими за прилагане на Наредба: 


Прилагането на новата Наредба няма да е свързано с изразходване на допълнителни финансови средства от бюджета на Общината, както и с допълнителни човешки ресурси.


V.Анализ за съответствието с правото на Европейския съюз:


Предлаганият проект за приемане на нова Наредба е  подзаконов нормативен акт в съответствие със Закона за устройство на територията и на основание Закона за местното самоуправление и местната администрация. И двата са нормативни акта кореспондиращи с правото на Европейския съюз, предопределено от разпоредбите на Европейската харта за местно самоуправление и директивите на Европейската общност, свързани с тази материя.

